Kutina, 26.4.2016.

Draga majko,

pišem ti ovo pismo da te podsjetim na tvoju veliku i neizmjernu ljubav, da otkriješ koliko samo zračiš srećom i mudrošću. Moja jedina želja dok čitaš ovo pismo jest da te svaki put rasplače od sreće. Bršljan se pomiče prema vrhu hrasta. Osjeti se miris benzina i ribe. Čujem muk, tišinu i led u čaši. Kosa tvoja boje kestena miriše na jesen i na vjetru svira glazbu šarolikog lišća. Sin tvoj za te brine. Reci mi majko što te muči? Pleteš li mrežu vjerskih motiva? Vidiš li zvijezde nebeskog svoda? Rastu li ruže u tvojemu vrtu? Sanjaš li? Ispijaš li kavu iz porculanske šalice? Gdje li si sada? Bježiš li od svojih misli? Želiš li biti sama? Diši, diši punim plućima baš kao i davnih dana. Kolijevku drvenu miči, svijetom vladaj! Vidim praskozorje u daljini. Sjediš na golom i hladnom kamenu. Zasigurno te zebu ruke. Pođimo skupa putem pozlaćenih tvojih suza još večeras dok pun je mjesec.

Osoba koja mi je podarila život. Moj najbjelji morski biser, moj anđeo koji svakodnevno bdije nada mnom. Moja mati je jednostavna, nasmijana, hrabra i iskusna žena. Nikad joj nije bilo teško nešto napraviti i uvijek je bila tu da mi da neki koristan savjet. Kad god bi se nasmijala, sunce bi odmah obasjalo njezino veselo lice, trava bi se zazelenjela i rodila bi polja. Majčino srce je duboki ponor na čijem ćeš dnu uvijek naći oprost. Ukoliko je ljubav slatka poput cvijeta, onda je moja majka taj slatki cvijet ljubavi.

Ponekad tvojih riječi nisam svjestan. Naučila si me da prihvatim ono što ne mogu promijeniti, da uvijek hodam podignute glave, iz dana u dan da budem ponosan na sebe, da se nadam boljem, da budem jak i ustrajan, tolerantan prema drugim ljudima, najbolji u svemu što radim. Naučila si me kako voljeti i uvijek biti otvorenog srca. Uvijek me saslušaš, poslušaš moje brige i potom postaviš najvažnije pitanje: „Što ti misliš da bi bilo ispravno napraviti?“ Poticala si me da se zauzimam za sebe.

Nikada neću zaboraviti, te ću zauvijek u svojoj „škrinjici sjećanja“ čuvati one uzbudljive, razigrane, ljubavne, ambiciozne dogodovštine. Moje prvo hodanje, prvo spavanje, prvo jelo, prvi zagrljaj, prvi poljubac... Sve započeto s tobom i uz tebe. Sjećam se, kad bih se kao dijete stisnuo uza te u vrijeme kada je grmjelo i koliko sam samo volio dok si me mazila svojim mekim i baršunastim rukama. Uvijek si tu za mene, bez obzira na raspoloženje, bez obzira na doba dana ili noći. Uvijek sam znao da mi čuvaš leđa i pružaš utjehu. Naporno radiš kako bi bila dobra majka, supruga, sestra, kći, prijateljica i domaćica. Cijelog mog života prepoznavala si što mi treba. Shvatila si da sam tvrdoglav, uporan, marljiv, željan avantura. Cijenim što si mi priuštila odlazak u London, bavljenje sportom i mnogim drugim aktivnostima. Vidjela si moje pravo ja i poštovala si me dovoljno da me pustiš da živim svoj život. Sjećam se rečenice koju si mi konstantno ponavljala u djetinjstvu: „Sve je moguće ako vjeruješ u to“, a ti si to i živjela. Postala si nevjerojatan primjer i uzor svima nama. Ohrabrivala si me svaki put da slijedim svoje snove. Vjerovala si u mene. Naučila si me sanjati. Nadam se da ćeš biti sa mnom još mnogo godina, da ćeš vidjeti još ljepote ovoga svijeta. Hvala ti što si mi pokazala put ljubavi, poštenja, nade i iskrenosti, što si mi poklonila čašicu mudrosti, bačvu razuma i more strpljenja. Zahvaljujem ti jednom jednostavnom riječju: „Volim te.“ Sve što sam sada, ili što se nadam da ću biti, dugujem tebi. Ja sam jedra tvojega broda, tvoja velika krila, tvoje srce, tvoja desna ruka, sve tvoje.

S ljubavlju,

Tvoj Sin